Matul l-aħħar jiem, l-aħbarijiet li ċċirkulaw wara l-kwinti tal-Formula 1 kienu bosta u relatati ma' diversi setturi tal-isport. Il-kwistjonijiet relatati mal-ftehim li kien maqbul bejn il-manufatturi tal-magni, l-FOM u l-FIA reġgħu kienu prominenti mhux ħażin fid-dinja tal-Formula 1. Madankollu, l-aħbarijiet ewlenin fl-aħħar jiem kienu marbutin mal-passat, preżent u futur tas-sewwieqa. Kvyat jitlef postu Aħbar xokkanti li ħareġ nhar il-Ħamis li għadda kienet id-deċiżjoni tar-Red Bull Racing (RBR) li jibgħatu lil Kvyat lura mat-Toro Rosso b'mod immedjat b'konsegwenza tal-inċidenti li kellu fil-Gran Premju ta' Sochi. F'din it-tellieqa huwa ħabat ma' Vettel darbtejn, żbalji li wasslu lill-Ġermaniż biex jibqa' dieħel f'barriera u jirtira mit-tellieqa. Agħar minn hekk, huwa nvolva wkoll lill-kollega tiegħu Daniel Ricciardo f'inċident minnhom, żball li kkawżat ħsarat sostanzjali fil-vettura tal-Awstraljan. Wara t-tellieqa, l-RBR evitaw li jikkundannaw lil Kvyat b'mod iebes. Madankollu, diversi figuri prominenti ma ddejjqu xejn milli jgħidu li l-inċidenti kienu tort tar-Russu. Huma sostnew li Kvyat se jkun qiegħed ikompli l-iżvilupp tiegħu mat-Toro Rosso. Postu se jieħdu Max Verstappen illi se jingħaqad magħhom minn mat-Toro Rosso mill-Gran Premju ta' Spanja stess. Għadu mhuwiex magħruf jekk din il-bidla hijiex waħda permanenti, però hemm spekulazzjoni li s-sewwieq Olandiż għamilha ċara li jekk ma jingħatax post mal-RBR sal-2017, huwa kien lest li jitlaq ma' tim aktar kompetittiv. Għaldaqstant, wieħed jispekula li mhux se jsiru passi lura nieqes xi żvilupp mhux mistenni. Button mal-Williams? Skont rapporti li dehru fil-midja Brittanika, Jenson Button kien qrib ħafna li jerġa' jingħaqad mal-Williams lejn l-aħħar tal-istaġun li għadda wara staġun ieħor diżappuntanti mal-McLaren. Għaldaqstant, l-istess rapporti jgħidu li ma kinitx kumbinazzjoni li l-Williams ħabbru l-estenzjoni tal-kuntratt ta' Bottas wara li l-McLaren ikkonfermaw dak ta' Button. Madankollu, huwa mifhum li l-bieb tal-Williams għadu mhuwiex magħluq għas-sewwieq Brittaniku għaliex kemm il-kuntratt ta' Massa, kif ukoll dak Bottas se jiskadu fl-aħħar ta' dan l-istaġun. Lest li jqatta' l-karti Kif irrappurtajna l-Ħadd li għadda, fid-29 ta' April intlaħaq qbil fost il-membri tal-World Motor Sport Council illi mistenni li jwassal għal regolamenti ġodda relatati mal-forniment tal-magni bejn l-2017 u l-2019. Fejn jidħlu l-ispejjeż relatati mal-magni, kien deċiż li fl-2017 dawn jorħsu b'€1 miljun biex imbagħad jorħsu b'€3 miljuni oħra fl-2018. Sabiex wieħed jagħti kuntest, attwalment huwa maħsub li l-power units jiswew bejn €22 miljun u €25 miljun. L-istakeholders waslu wkoll għal qbil dwar mod kif jevitaw li jiġri bħall-istaġun li għadda fejn ir-Red Bull Racing sabu ruħhom f'riskju serju li jispiċċaw mingħajr fornitur tal-magni. Dan se jsir billi jiddaħħal obbligu ta' forniment li se jkun infurzat matul il-perjodu ta' omologazzjoni tal-power units. Fejn tidħol l-omologazzjoni, l-WMSC approvat ukoll it-tneħħija tas-sistema ta' tokens mis-sena d-dieħla, riforma li se tħalli lill-fornituri jintroduċu żviluppi tekniċi b'aktar libertà matul l-istaġun. Madankollu, din il-ġimgħa s-CEO tal-FOM Bernie Ecclestone qal li huwa lest li jarmi dan il-ftehim jekk dan ma jaħdimx kif mixtieq. Ħafna mill-midja u t-timijiet dehru aktar interessanti fl-aspett tal-ispejjeż ta' manifattura u forniment. Ecclestone, però, qal li l-aktar ħaġa importanti fil-ftehim kien l-isforz biex ir-rendiment tal-magni jkun ugwali kemm jista' jkun. Għaldaqstant, huwa ma eskludiex il-possibbiltà li jerġgħu jirritornaw il-magni b'aspirazzjoni naturali bħall-V8s. Dan hekk kif il-fornituri diġà huma familjari ħafna ma' dik it-teknoloġija u kollha jafu kif jisfruttawha sew għad-differenza tal-V6 ibridi. Jibdew it-testijiet Sadanittant, nhar it-Tlieta li għadda l-Ferrari taw bidu għat-testijiet tal-prototipi tar-roti Pirelli li se jintużaw fl-2017. Is-sewwieq f'dawn il-provi kien Jean-Eric Vergne illi saq F14-T b'roti tad-daqs tal-2016 illi però kellhom elementi sperimentali. Dan it-test huwa parti minn programm approvat mill-FIA li din is-sena se tħalli lill-Pirelli tagħmel diversi provi tar-roti l-ġodda b'vetturi tal-2013 u 2014. F'fażi aktar avvanzata tal-istudju, il-Pirelli se jkunu jistgħu jiskedaw 25 ġurnata li fihom ħa jużaw roti tad-daqs tal-2017 fuq vetturi tal-2016. Dan is-sett ta' testijiet tal-aħħar se jkun permess ukoll fl-2017 u l-2018. Jiddefendu ruħhom Fuq tema differenti, ta' min isemmi ittra li kienet ippubblikata mill-Mercedes. Fl-aħħar jiem saru akkużi mis-sostenituri ta' Lewis Hamilton li allegaw illi l-Mercedes wettqu atti ta' sabutaġġ fil-konfront tiegħu hekk kif kien il-vittma ta' diversi problemi tekniċi. Madankollu, fl-ittra tagħhom il-Mercedes ċaħdu l-akkużi b'mod qawwi u taw spjegazzjoni dettaljata ta' x'ġara fir-Russja fejn żvelaw ukoll illi anki Rosberg esperjenza problemi tekniċi li kważi ppreġudikawlu t-tellieqa. Minkejja dawn l-intoppi, il-Mercedes sostna li t-tim se jibqa' jaħdem bħala grupp magħqud, magħmul minn uħud mill-aqwa esperti tas-settur, biex jibnu fuq is-suċċessi li nkisbu fl-aħħar snin. Għandhom għalih? Min-naħa tiegħu, Hamilton ikkonferma li huwa dejjem ngħata appoġġ sħiħ mit-tim u li l-problemi li esperjenza fl-aħħar tlielaq ma kinux tort tagħhom. Madankollu, huwa ma kellux opinjoni daqstant pożittiva tal-istewards li fil-fehma tiegħu huma deċiżi li jagħmlulu l-ħsara. Huwa għamel din l-akkuża wara li l-istewards ta' Sochi tawh ċanfira għaliex irritorna fuq it-traċċat b'mod irregolari fit-tieni kurva. Din kienet it-tieni darba li l-istewards ġibdulu l-attenzjoni fl-2016 għal aġir ta' din ix-xorta wara li fil-Baħrejn kien imċanfar talli saq b'lura fil-pitlane wara li lesta d-dawra tiegħu fis-sessjoni ta' kwalifikazzjoni. Jekk Hamilton jerġa' jinstab ħati ta' aġir ieħor ta' din ix-xorta, huwa se jsib ruħu fil-mira ta' penalità ta' għaxar pożizzjonijiet fil-grid tat-tluq. Il-Brittaniku esprima l-fehma li din l-eventwalità hija inevitabbli hekk kif għad baqa' sbatax-il tellieqa xi jsiru. Din is-sitwazzjoni ġiet deskritta minnu bħala redikola hekk kif qegħda tneħħi ħafna mill-gost tas-sewqan. Hamilton sostna li dak li ġralu fl-aħħar ġimgħat fakkru fiż-żmien meta kien għadu jsuq fil-karts meta kien ikun hemm stewards li jimmanipulaw ir-riżultati b'diversi penalitajiet li jissabotaw ix-xogħol kbir li kien isir min-naħa tat-timijiet. Għad għandhom il-problemi Fl-aħħar, ta' min jinnota kummenti li għamel il-manager tas-Sauber Beat Zehnder dwar it-tim tiegħu fejn spjega li s-sitwazzjoni finanzjarji tagħhom għadha prekarja. Huwa qal ukoll li, minħabba l-mod kif żdiedu l-ispejjeż fl-aħħar snin, il-flus li deħlin mill-isponsors u l-premji finanzjarji li jingħataw fuq bażi annwali m'għadhomx biżżejjed. Zehnder ma tax indikazzjonijiet li t-tim Żvizzeru qiegħed f'periklu imminenti, però spjega li kellhom żminijiet aħjar minn dawk preżenti. Fi Frar u Marzu kien irrappurtat li t-tim kien qiegħed jesperjenza problemi finanzjarji tant serji li wasal biex iħallas lill-ħaddiema tard. Din is-sitwazzjoni wasslet lit-team principal Monisha Kalterborn biex taqbeż diversi tlielaq hekk kif għaddejja b'ħidma intensiva bl-għan li ssib sorsi ġodda ta' dħul għas-Sauber. Però, kien hemm min spekula li l-intenzjoni tan-negozjati kienu aktar kumplessi minn hekk fejn iċċirkulaw għejdut li t-tim jista' jinbiegħ lil sidien ġodda qabel tmiem l-istaġun.